PMIndiaData/PMIndiaSum huggingface dataset:
വാരണാസിയില്‍ പ്രധാനമന്ത്രി 3,350 കോടി രൂപയുടെ വികസന പദ്ധതികള്‍ ഉദ്ഘാടനം ചെയ്തു

വാരണാസിയില്‍ 3,350 കോടി രൂപയുടെ വികസന പദ്ധതികള്‍ പ്രധാനമന്ത്രി ശ്രീ. നരേന്ദ്ര മോദി ഉദ്ഘാടനം ചെയ്തു. ആരോഗ്യം, ശുചിത്വം, സ്മാര്‍ട് സിറ്റി, കണക്റ്റിവിറ്റി, വൈദ്യുതി, പാര്‍പ്പിടം തുടങ്ങിയ മേഖലകളിലെ പദ്ധതികളാണ് ഇവ. യു.പി. ഗവര്‍ണര്‍ ശ്രീ. രാം നായിക്, യു.പി. മുഖ്യമന്ത്രി ശ്രീ. യോഗി ആദിത്യനാഥ്, മറ്റു വിശിഷ്ടാതിഥികള്‍ എന്നിവര്‍ ചടങ്ങില്‍ സംബന്ധിച്ചു. പ്രാരംഭമായി, പുല്‍വാമ ഭീകരാക്രമണത്തില്‍ രാജ്യത്തിനായി ജീവന്‍ ബലിയര്‍പ്പിച്ച വാരണാസി സ്വദേശിയായ പരേതനായ ശ്രീ. രമേഷ് യാദവിനു പ്രധാനമന്ത്രി ആദരാഞ്ജലി അര്‍പ്പിച്ചു. വാരണാസിക്കു സമീപം ആവുരെ ഗ്രാമത്തില്‍ പൊതുയോഗത്തെ അഭിസംബോധന ചെയ്യവേ, വികസനത്തിന് ഊര്‍ജം പകരാനായി തന്റെ ഗവണ്‍മെന്റ് രണ്ടു ദിശയിലാണു പ്രവര്‍ത്തിക്കുന്നതെന്നു പ്രധാനമന്ത്രി പറഞ്ഞു. ഇതില്‍ ആദ്യത്തേത് ഹൈവേകള്‍, റെയില്‍വേ തുടങ്ങിയ അടിസ്ഥാന സൗകര്യ വികസനം ഒരുക്കലുമായി ബന്ധപ്പെട്ടതാണെങ്കില്‍, രണ്ടാമത്തേതു വികസനത്തിന്റെ നേട്ടങ്ങള്‍ ജനങ്ങളില്‍ എത്തുന്നുണ്ട് എന്ന് ഉറപ്പുവരുത്തലാണ്. ഇതിനു് ഉതകുന്ന ഒട്ടേറെ പ്രഖ്യാപനങ്ങള്‍ ബജറ്റില്‍ ഉണ്ടായിട്ടുണ്ടെന്ന് അദ്ദേഹം കൂട്ടിച്ചേര്‍ത്തു. ഇന്ന് ഉദ്ഘാടനം ചെയ്യപ്പെട്ട പദ്ധതികളെക്കുറിച്ചു പരാമര്‍ശിക്കവേ, നവ ഇന്ത്യയുടെ പ്രധാന കേന്ദ്രങ്ങളില്‍ ഒന്നായി വാരണാസിയെ മാറ്റിയെടുക്കാനുള്ള യത്‌നമാണ് ഇതെന്നു പ്രധാനമന്ത്രി പറഞ്ഞു. വാരണാസിയില്‍ ഡി.എല്‍.ഡബ്ല്യുവില്‍ ഇന്നു തീവണ്ടി എന്‍ജിന്‍ ഫ്‌ളാഗ് ഓഫ് ചെയ്യപ്പെട്ടത് ഓര്‍മിപ്പിച്ച അദ്ദേഹം, ഈ മെയ്ക്ക് ഇന്‍ ഇന്ത്യ പദ്ധതി ഇന്ത്യന്‍ റെയില്‍വെയുടെ ശേഷിയും വേഗവും വര്‍ധിപ്പിക്കുന്നതിനു സഹായിക്കുമെന്നു വ്യക്തമാക്കി. കഴിഞ്ഞ നാലര വര്‍ഷത്തിനിടെ റെയില്‍വേയെ പരിഷ്‌കരിക്കാന്‍ പല നടപടികളും കൈക്കൊണ്ടിരുന്നു എന്നും ഇന്ത്യയുടെ പ്രഥമ അര്‍ധ അതിവേഗ തീവണ്ടിയായ ഡെല്‍ഹി-വാരണാസി വന്ദേ ഭാരത് എക്‌സ്പ്രസ് ഈ ദിശയിലുള്ള ഒരു ചുവടാണെന്നും പ്രധാനമന്ത്രി വിശദീകരിച്ചു. ഈ പദ്ധതികള്‍ യാത്ര സുഗമമാക്കുക മാത്രമല്ല, വാരണാസിയിലും പൂര്‍വാഞ്ചലിലും സമീപ പ്രദേശങ്ങളിലുമൊക്കെ പുതിയ സംരംഭങ്ങള്‍ ഉയര്‍ന്നുവരുന്ന സാഹചര്യം സൃഷ്ടിക്കുകയും ചെയ്യുമെന്നും അദ്ദേഹം വ്യക്തമാക്കി. വിവിധ പദ്ധതികളുടെ ഗുണഭോക്താക്കള്‍ക്കു പ്രധാനമന്ത്രി സാക്ഷ്യപത്രങ്ങള്‍ വിതരണം ചെയ്തു. ഐ.ഐ.ടി. ബി.എച്ച്.യുവിന്റെ നൂറു വര്‍ഷം പൂര്‍ത്തിയാക്കുന്നതിന്റെ സ്മരണാര്‍ഥമുള്ള തപാല്‍ സ്റ്റാംപിന്റെ പ്രകാശനവും അദ്ദേഹം നിര്‍വഹിച്ചു. ബി.എച്ച്.യു. ക്യാന്‍സര്‍ സെന്ററും ഭാഭ ക്യാന്‍സര്‍ ആശുപത്രിയും ബിഹാര്‍, ഝാര്‍ഖണ്ഡ്, ഛത്തീസ്ഗഢ്, തൊട്ടടുത്തുള്ള മറ്റു സംസ്ഥാനങ്ങള്‍ എന്നിവിടങ്ങളിലെ രോഗികള്‍ക്കു മെച്ചപ്പെട്ട ചികില്‍സ ലഭ്യമാക്കുമെന്നു പ്രധാനമന്ത്രി ചൂണ്ടിക്കാട്ടി. ആയുഷ്മാന്‍ ഭാരതിനെക്കുറിച്ചു പരാമര്‍ശിക്കവേ, ഉത്തര്‍പ്രദേശില്‍ 38,000 പേര്‍ പദ്ധതിയുടെ ഗുണഭോക്താക്കളാണെന്നു ശ്രീ. നരേന്ദ്ര മോദി വിശദീകരിച്ചു. കിസാന്‍ സമ്മാന്‍ നിധി യോജനയെക്കുറിച്ചും അദ്ദേഹം പറഞ്ഞു. ഇത് യു.പിയിലെ 2.25 കോടിയോളം ദരിദ്ര കര്‍ഷകര്‍ക്കു ഗുണകരമാകും. പശു ജനുസ്സുകളുടെ സംരംക്ഷണത്തിനും വികസനത്തിനും ആയുള്ള പദ്ധതിയായ രാഷ്ട്രീയ കാമധേനു ആയോഗിനെക്കുറിച്ചും പ്രധാനമന്ത്രി ഓര്‍മിപ്പിച്ചു. വാരണാസിയില്‍ തറക്കല്ലിടപ്പെട്ട പദ്ധതികളെല്ലാം നിര്‍ദിഷ്ട സമയത്തിനകം പൂര്‍ത്തിയാക്കിയിട്ടുണ്ടെന്ന് അദ്ദേഹം നിരീക്ഷിച്ചു. തുടര്‍ന്നു ദിവ്യാംഗജ്ഞര്‍ക്കുള്ള സഹായോപാധികള്‍ പ്രധാനമന്ത്രി വിതരണം ചെയ്തു. അദ്ദേഹം ഛത്രപതി ശിവജി മഹാരാജ് ജയന്തി ആശംസകള്‍ നേര്‍ന്നു.
പ്രധാനമന്ത്രി ക്രിസ്മസ് ആശംസകൾ നേർന്നു

പ്രധാനമന്ത്രി ശ്രീ നരേന്ദ്ര മോദി ക്രിസ്മസിന് ആശംസകൾ നേർന്ന് കർത്താവായ ക്രിസ്തുവിന്റെ ശ്രേഷ്ഠമായ ചിന്തകൾ അനുസ്മരിച്ചു. ട്വീറ്റിൽ പ്രധാനമന്ത്രി പറഞ്ഞു; "ക്രിസ്മസ് ആശംസകൾ! ഈ പ്രത്യേക ദിനം നമ്മുടെ സമൂഹത്തിൽ ഐക്യത്തിന്റെയും സന്തോഷത്തിന്റെയും ചൈതന്യം വർദ്ധിപ്പിക്കട്ടെ. കർത്താവായ ക്രിസ്തുവിന്റെ ശ്രേഷ്ഠമായ ചിന്തകളും സമൂഹത്തെ സേവിക്കുന്നതിനുള്ള ഊന്നലും നാം ഓർക്കുന്നു."
കർണ്ണാടകത്തിൽ നിന്നുള്ള സർവ്വകക്ഷി പ്രതിനിധി സംഘം പ്രധാനമന്ത്രിയെ സന്ദർശിച്ചു

കർണാടക മുഖ്യമന്ത്രി ശ്രീ. സിദ്ധരാമയ്യയുടെ നേതൃത്വത്തിലുള്ള സർവ്വകക്ഷി പ്രതിനിധി സംഘം ന്യൂഡൽഹിയിൽ പ്രധാനമന്ത്രി ശ്രീ. നരേന്ദ്ര മോദിയെ സന്ദർശിച്ചു. കർണാടക, ഗോവ, മഹാരാഷ്ട്ര എന്നീ സംസ്ഥാനങ്ങളെ ബാധിക്കുന്ന മഹാദയി നദീജല വിഷയത്തിൽ ട്രിബ്യൂണലിന് പുറത്തുള്ള പ്രശ്നപരിഹാരത്തിനായി പ്രധാനമന്ത്രി ഇടപെടണമെന്ന് പ്രതിനിധി സംഘം ആവശ്യപ്പെട്ടു. വിഷയം നിലവിൽ ട്രിബ്യൂണലിന്റെ മുന്നിലാണ്. ട്രിബ്യൂണലിന് പുറത്ത് വിഷയം പരിഹരിക്കുന്നതിന് മൂന്ന് സംസ്ഥനങ്ങളിലെയും രാഷ്ട്രീയ കക്ഷികൾക്കിടയിൽ സമവായമുണ്ടാക്കണമെന്ന് പ്രധാനമന്ത്രി നിർദേശിച്ചു. കർണാടകത്തിൽ പ്രത്യേകിച്ച് വടക്കൻ ഭാഗങ്ങളിൽ അനുഭവപ്പെടുന്ന ഗുരുതരമായ വരൾച്ചയെക്കുറിച്ച് പ്രതിനിധി സംഘം പ്രധാനമന്ത്രിയോട് വിശദീകരിച്ചു. സ്ഥിതിഗതികൾ മനസ്സിലാക്കാൻ കേന്ദ്രസംഘത്തെ ഉടൻ കർണാടകത്തിലേയ്ക്ക് അയയ്ക്കുമെന്ന് പ്രധാനമന്ത്രി പറഞ്ഞു. കരിമ്പിന്റെ വിലതകർച്ച മൂലം കരിമ്പുകർഷകർ നേരിടുന്ന പ്രതിസന്ധിയും പ്രതിനിധി സംഘം പ്രധാനമന്തിയുടെ ശ്രദ്ധയിൽപ്പെടുത്തി. കരിമ്പുകർഷകർ രാജ്യമെങ്ങും ഇത്തരം പ്രശ്നങ്ങൾ നേരിടുന്നുണ്ടെന്നും അവ പരിഹരിക്കാനായി കേന്ദ്രഗവൺമെന്റ് നിരവധി നടപടികൾ കൈക്കൊണ്ട് വരികയാണെന്നും പ്രധാമന്ത്രി അറിയിച്ചു. സംസ്ഥാനത്തെ മൾബറി കർഷകരുടെ താൽപര്യം സംരക്ഷിക്കുന്നതിന് പട്ടിന്റെ ഇറക്കുമതി തീരുവ 30 ശതമാനമാക്കി ഉയർത്തണമെന്നും പ്രതിനിധി സംഘം ആവശ്യപ്പെട്ടു. കേന്ദ്രമന്ത്രിമാരായ ശ്രീ. വെങ്കയ്യ നായിഡു, ശ്രീ. അനന്ത് കുമാർ, ശ്രീ. സദാനന്ദ ഗൗഡ, ലോക്സഭാ പ്രതിപക്ഷ നേതാവ് ശ്രീ. മല്ലികാർജ്ജുൻ ഖർഗ്ഗെ എന്നിവരും സന്നിഹിതരായിരുന്നു.
2020 ലെ ദേശീയ ബാല പുരസ്‌ക്കാര ജേതാക്കളുമായി
പ്രധാനമന്ത്രി കൂടിക്കാഴ്ച നടത്തി

പ്രധാനമന്ത്രി ശ്രീ. നരേന്ദ്രമോദി 2020 ലെ ദേശീയ ബാല പുരസ്‌ക്കാര ജേതാക്കക്കളുമായി ഇന്ന് ആശയവിനിമയം നടത്തി. 2020 ജനുവരി 22ന് ഇന്ത്യന്‍ രാഷ്ട്രപതിയാണ് ദേശീയ ബാല പുരസ്‌ക്കാരങ്ങള്‍ വിതരണം ചെയ്തത്. പുരസ്‌ക്കാര ജേതാക്കള്‍ റിപ്പബ്ലിക്ക് ദിന പരേഡിലും പങ്കെടുക്കും. ഇന്ത്യയിലെ വിവിധ സംസ്ഥാനങ്ങളില്‍ നിന്നുള്ള 49 പുരസ്‌ക്കാര ജേതാക്കളില്‍ ജമ്മു കാശ്മീര്‍, മണിപ്പൂര്‍, അരുണാചല്‍ പ്രദേശ് എന്നിവിടങ്ങളില്‍ നിന്നുള്ള ഓരോ കുട്ടികളുമുണ്ട്. കല, സംസ്‌ക്കാരം, നവീനാശയം, പാണ്ഡിത്യം, സാമൂഹികസേവനം, കായികം, ധീരത എന്നീ മേഖലകളിലെ വിജയികളാണ് ഈ കുട്ടികള്‍. രാഷ്ട്രനിര്‍മ്മാണത്തിലെ പ്രധാനപ്പെട്ട പങ്കാളികളായാണ് കുട്ടികളെ കേന്ദ്ര ഗവണ്‍മെന്റ് അംഗീകരിക്കുന്നത്. ഈ ലക്ഷ്യത്തോടെയാണ് നവീനാശയം, പാണ്ഡിത്യപരമായ നേട്ടങ്ങള്‍, സാമൂഹിക സേവനം, കല, സാംസ്‌ക്കാരികം, കായികം, ധീരത എന്നീ മേഖലകളിലെ മികച്ച നേട്ടങ്ങളെ അംഗീകരിച്ചുകൊണ്ട് എല്ലാവര്‍ഷവും ഗവണ്‍മെന്റ് പുരസ്‌ക്കാരങ്ങള്‍ നല്‍കുന്നത്. ഈ ചെറുപ്രായത്തില്‍ തന്നെ അവര്‍ ഇത്തരത്തിലുള്ള പ്രവര്‍ത്തനങ്ങള്‍ നടത്തുന്നത് ആശ്ചര്യപ്പെടുത്തുന്നതായി വിവിധ മേഖലകളിലെ കുട്ടികളുടെ ശ്രദ്ധേയമായ നേട്ടങ്ങളെ അഭിനന്ദിച്ചുകൊണ്ട് പ്രധാനമന്ത്രി പറഞ്ഞു. ”നിങ്ങള്‍ സമൂഹത്തിനോടും രാഷ്ട്രത്തോടുമുള്ള നിങ്ങളുടെ കടമ നിര്‍വഹിക്കുന്ന രീതികാണുമ്പോള്‍ ഞാന്‍ അഭിമാനിക്കുന്നു. നമ്മുടെ യുവ ചങ്ങാതിമാരുടെ ധീരതയുടെയും നേട്ടങ്ങളുടെയും ഗാഥകള്‍ കേള്‍ക്കുന്നത് കൂടുതല്‍ കഠിനമായി പ്രവര്‍ത്തിക്കാനുള്ള അധിക ഊര്‍ജ്ജം എനിക്ക് നല്‍കുന്നു”. യഥാര്‍ത്ഥ വസ്തുകളില്‍ അടിയുറച്ചുനിന്നു കൊണ്ട് കൂടുതല്‍ കഠിനമായി പ്രയത്‌നിക്കാന്‍ പ്രധാനമന്ത്രി പുരസ്‌ക്കാര ജേതാക്കളോട് ആവശ്യപ്പെട്ടു. ”ഇത് കുടുതല്‍ നേട്ടങ്ങള്‍ക്കുള്ള തുടക്കമാകണം. അതോടൊപ്പം ഇത് ഇവിടെ അവസാനിക്കുന്നില്ലെന്നും നിങ്ങള്‍ മനസിലാക്കണം. ഇത്തരം പുരസ്‌ക്കാരങ്ങള്‍ നേട്ടങ്ങള്‍ ലഭിക്കുന്നവരാകാന്‍ നിങ്ങളുടെ കൂട്ടാളികളേയും മറ്റ് കുട്ടികളേയും പ്രേരിപ്പിക്കട്ടെ”, പ്രധാനമന്ത്രി പറഞ്ഞു.
വ്യോമയാന മേഖലയിലെ സഹകരണത്തിന് ഇന്ത്യയും ജര്‍മനിയും തമ്മിലുള്ള ധാരണാപത്രത്തിന് മന്ത്രിസഭയുടെ അംഗീകാരം.

ഇന്ത്യയും ജര്‍മനിയും തമ്മില്‍ വ്യോമയാന മേഖലയിലെ സഹകരണത്തിന് ഒറ്റ ലക്ഷ്യത്തോടെയുള്ള സംയുക്ത പ്രഖ്യാപനം എന്ന തലക്കെട്ടില്‍ ധാരണാപത്രം ഒപ്പിട്ടത് പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകരിച്ചു. ഇന്ത്യയ്ക്കും ജര്‍മനിക്കും ഇടയില്‍ സുരക്ഷിതവും ഫലപ്രദവും കാര്യക്ഷമവുമായ വ്യോമഗതാഗതം പ്രോല്‍സാഹിപ്പിക്കുന്നതിനാണ് സംയുക്ത പ്രഖ്യാപനം. ഇന്ത്യയും ജര്‍മനിയും തമ്മിലുള്ള വ്യോമയാന ബന്ധത്തില്‍ ഒറ്റ ലക്ഷ്യത്തോടെയുള്ള സംയുക്ത പ്രഖ്യാപനം എന്നു പേരിട്ട ധാരണാപത്രം സുപ്രധാനമായ നാഴികക്കല്ലാണ്. വന്‍തോതിലുള്ള വ്യാപാരം, നിക്ഷേപം, വിനോദസഞ്ചാരം, സാംസ്‌കാരിക വിനിമയങ്ങള്‍ എന്നിവ രണ്ടു രാജ്യങ്ങള്‍ക്കും ഇടയില്‍ വര്‍ധിക്കാനും ഇതിടയാക്കും. വ്യോമയാന മേഖലയില്‍ വിജ്ഞാന വിനിമയവും അനുഭവസമ്പത്തും സഹകരണവും പ്രോല്‍സാഹിപ്പിക്കുന്നതിനും സുഗമമാക്കുന്നതിനും ഈ സംയുക്ത പ്രഖ്യാപനത്തിലൂടെ വഴിയൊരുക്കാനും ബന്ധം കൂടുതല്‍ ശക്തിപ്പെടുത്താനും വികസിപ്പിക്കാനും രണ്ട് രാജ്യങ്ങളും സന്നദ്ധത വ്യക്തമാക്കി. താഴെപ്പറയുന്ന മേഖലകളില്‍ പരസ്പര സഹകരണം പ്രോല്‍സാഹിപ്പിക്കുകയും സുഗമമാക്കുകയുമാണ് ഏകലക്ഷ്യത്തോടെയുള്ള ഈ സംയുക്ത പ്രഖ്യാപനത്തിന്റെ മുഖ്യ ലക്ഷ്യം:- 1. വ്യോമയാന സുരക്ഷയും വ്യോമ ഗതാഗതം കൈകാര്യം ചെയ്യലും. വ്യോമയാന സുരക്ഷാ പ്രവര്‍ത്തനങ്ങളുമായി ബന്ധപ്പെട്ട വിവരങ്ങളും മികച്ച അനുഭവങ്ങളും പങ്കുവയ്ക്കുകയും സെമിനാറുകളിലൂടെയും ചര്‍ച്ചകളിലുടെയും സന്ദര്‍ശനങ്ങളിലൂടെയും ക്രമപ്രകാരമുള്ള മറ്റ് ആശയവിനിമയങ്ങളിലൂടെയും വ്യോമ ഗതാഗതം കൈകാര്യം ചെയ്യല്‍, സുരക്ഷ എന്നിവയുടെ സുരക്ഷിത മേല്‍നോട്ടം. 2. ചെറിയ വിമാനത്താവളങ്ങളും ഹെലിക്കോപ്റ്ററുകളും അടിയന്തര വൈദ്യസേവനങ്ങള്‍ക്ക് വിനിയോഗിക്കല്‍ ( എച്ച്ഇഎംഎസ്) ചെറിയ വിമാനത്താവളങ്ങളും ഹെലിക്കോപ്റ്ററുകളുമായി ബന്ധപ്പെട്ട വിവരങ്ങളുടെയും മികച്ച അനുഭവങ്ങളുടെയും പങ്കുവയ്ക്കല്‍. 3. നിയന്ത്രണവും നയവും. സുപ്രധാന വിഷയങ്ങളില്‍ രാജ്യാന്തര സിവില്‍ വ്യോമയാന സംഘടനയില്‍ തുടര്‍ സഖ്യം. 4. കോര്‍പറേറ്റ്, വ്യവസായ വ്യോമയാന വികസനം. വ്യവസായത്തിനും വാണിജ്യേതര വ്യോമയാനത്തിനും വിവര സൗകര്യങ്ങള്‍ പങ്കുവയ്ക്കല്‍. 5. പരിസ്ഥിതി. എ. സുസ്ഥിരവും പരിസ്ഥിതി സൗഹൃദപരവുമായ വിമാനത്താവളങ്ങള്‍ വികസിപ്പിക്കുന്നതിനും ആസൂത്രണം ചെയ്യുന്നതിനുമുള്ള പ്രത്യേക ഊന്നലോടെ വിമാനത്താവളങ്ങളില്‍ ഗവണ്‍മെന്റിന്റെ മേല്‍നോട്ട സംബന്ധമായ അനുഭവങ്ങള്‍ പങ്കുവയ്ക്കല്‍. ബി. പരിസ്ഥിതി വ്യതിയാനത്തിന്റെ പ്രാധാന്യം കണക്കിലെടുത്ത് അന്താരാഷ്ട്ര തലത്തില്‍ സഖ്യമുണ്ടാക്കുകയും ആഭ്യന്തര- അന്താരാഷ്ട്ര തലങ്ങളില്‍ ഒരുപോലെ വ്യോമയാന ഹരിതഗൃഹ വാതക ( ജിഎച്ച്ജി) പ്രസരണവുമായി ബന്ധപ്പെട്ട പ്രശ്നത്തെ അഭിമുഖീകരിക്കല്‍. 6. പരിശീലനവും നൈപുണ്യ വികസനവും സാങ്കേതിക- സാങ്കേതികേതര സഹകരണത്തിലും പരിശീലനത്തിലും പ്രത്യേകിച്ച് വ്യോമയാന സുരക്ഷാ മേല്‍നോട്ടത്തില്‍ പങ്കാളിത്തം സാധ്യമാക്കുക.
ഖാദിയോടുള്ള ജനങ്ങളുടെ സ്നേഹത്തിൽ പ്രധാനമന്ത്രി സന്തുഷ്ടി  പ്രകടിപ്പിച്ചു

മഹാത്മാഗാന്ധിയുടെ ജന്മദിനത്തിൽ ഖാദിയോടുള്ള ജനങ്ങളുടെ സ്നേഹത്തിൽ പ്രധാനമന്ത്രി ശ്രീ നരേന്ദ്ര മോദി സന്തോഷം പ്രകടിപ്പിച്ചു. ഖാദി ഇന്ത്യയുടെ ട്വീറ്റ് ഉദ്ധരിച്ച് പ്രധാനമന്ത്രി പറഞ്ഞു: ബാപ്പുവിന്റെ ജന്മദിനത്തിൽ ഖാദിയോടുള്ള ജനങ്ങളുടെ ഈ അപാരമായ സ്നേഹം പ്രോത്സാഹജനകമാണ് { display: block !important; } .navigation-bg { display: block !important; ND
ജപ്പാന്‍ -ഇന്ത്യ പാര്‍ലമെന്റേറിയന്‍സ് സൗഹൃദ ലീഗ് പ്രതിനിധി സംഘം പ്രധാനമന്ത്രിയെ സന്ദര്‍ശിച്ചു

ജപ്പാന്‍ – ഇന്ത്യ പാര്‍ലമെന്റേറിയന്‍സ് സൗഹൃദ ലീഗ് പ്രധിനിധി സംഘം ഇന്ന് പ്രധാനമന്ത്രിയുമായി കൂടിക്കാഴ്ച നടത്തി. ഹിരോയുകി ഹൊസോദയുടെ നേതൃത്വത്തിലുള്ള പ്രതിനിധി സംഘത്തില്‍ കട്‌സൂയ ഒകാദ, മസഹാരു നകാഗാവ, നവോകാസു ടേക്‌മോട്ടോ, യോഷിയാക്കി വാദ എന്നിവരും ഉണ്ടായിരുന്നു. സെപ്റ്റംബര്‍ 18 ന് ജമ്മു കാശ്മീരിലെ ഉറിയില്‍ ഭീകരാക്രമണത്തില്‍ കൊല്ലപ്പെട്ട ഇരകള്‍ക്ക് പ്രതിനിധി സംഘം അനുശോചനം അര്‍പ്പിച്ചു. ആഗോള വിപത്തായ ഭീകരതക്കെതിരെ വര്‍ദ്ധിച്ച അന്താരാഷ്ട്ര സഹകരണത്തിനുള്ള പ്രധാനമന്ത്രിയുടെ ആഹ്വാനവും ഭരണകൂടങ്ങളുടെ പിന്തുണയോടെയുള്ള ഭീകരത ഒറ്റപ്പെടുത്താനുള്ള ശ്രമങ്ങളും പ്രതിനിധി സംഘം സ്വാഗതം ചെയ്തു. 2014 ല്‍ ജപ്പാനിലേക്ക് നടത്തിയ വിജയകരമായ സന്ദര്‍ശനവും ജപ്പാന്‍ – ഇന്ത്യ പാര്‍ലമെന്റേറിയന്‍സ് സൗഹൃദ ലീഗ് പ്രതിനിധി സംഘവുമായി നടത്തിയ കൂടിക്കാഴ്ചയും പ്രധാനമന്ത്രി അനുസ്മരിച്ചു. വരാനിരിക്കുന്ന ദശകങ്ങളില്‍ ശക്തമായ സഹകരണത്തിന് സഹായിക്കുന്നവിധം ഇന്ത്യയും ജപ്പാനും തമ്മില്‍ ശക്തമായ സഹകരണത്തിനുള്ള അടിത്തറയിട്ടിട്ടുള്ളതായി പ്രധാനമന്ത്രി പറഞ്ഞു. ജപ്പാനും ഇന്ത്യയും തമ്മിലുള്ള ബന്ധം കൂടുതല്‍ ശക്തമാക്കാന്‍ ജപ്പാനില്‍ നല്ല പിന്തുണ ലഭിക്കുന്നുണ്ടെന്ന് ചൂണ്ടിക്കാട്ടിയ പ്രതിനിധി സംഘം റെയില്‍വേ അടക്കമുള്ള മേഖലകളില്‍ ഹൈസ്പീഡ് സാങ്കേതിക സഹകരണത്തിനുള്ള പുരോഗതി സ്വാഗതം ചെയ്തു. ഇരു രാഷ്ട്രങ്ങളുടെയും ഉഭയ കക്ഷി ബന്ധത്തിന്റെ ചരിത്രത്തില്‍ ഒരു നാഴിക കല്ലായിരുന്നു 2015 ല്‍ ജപ്പാന്‍ പ്രധാനമന്ത്രി ആബെ നടത്തിയ ഇന്ത്യാ സന്ദര്‍ശനമെന്ന് പറഞ്ഞ പ്രധാനമന്ത്രി സമീപഭാവിയില്‍ ജപ്പാന്‍ സന്ദര്‍ശിക്കുന്നത് ഉറ്റുനോക്കുകയാണെന്നും വ്യക്തമാക്കി.
ഉസ്താദ് അംജദ് അലി ഖാന്‍ പ്രധാനമന്ത്രിയെ സന്ദര്‍ശിച്ചു

വിഖ്യാത സരോദ് വാദകന്‍ ഉസ്താദ് അംജദ് അലി ഖാന്‍ ഇന്ന് പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ഇന്ത്യന്‍ ശാസ്ത്രീയ സംഗീത മേഖലയിലെ മഹാന്മാരായ 20 ബിംബങ്ങളെ കുറിച്ചുള്ള തന്റെ പുസ്തകം ‘മാസ്റ്റര്‍ ഓണ്‍ മാസ്റ്റേഴ്‌സ്” അദ്ദേഹം പ്രധാനമന്ത്രിക്ക് സമ്മാനിച്ചു.
സി.ആര്‍.പി.എഫ്. ഗ്രൂപ്പ് ‘എ’ ഉദ്യോഗസ്ഥരുടെ കാഡര്‍ പുതുക്കുന്നതിനു മന്ത്രിസഭയുടെ അനുമതി

ഡെപ്യൂട്ടി കമാന്‍ഡാന്‍റ് മുതല്‍ സ്‌പെഷ്യല്‍ ഡി.ജി. റാങ്ക് വരെ വിവിധ റാങ്കുകളിലായി 90 തസ്തികകള്‍ സൃഷ്ടിക്കുംവിധം സെന്‍ട്രല്‍ റിസര്‍വ് പൊലീസ് ഫോഴ്‌സി(സി.ആര്‍.പി.എഫ്)ലെ കാഡര്‍ പുതുക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. ഈ തസ്തികകള്‍ സൃഷ്ടിക്കുന്നത് സേനയുടെ ഭരണപരമായ പ്രവര്‍ത്തനവും പ്രവര്‍ത്തനമികവും ശേഷിവര്‍ധനയും മെച്ചപ്പെടാന്‍ സഹായകമാകും. കാഡര്‍ പുതുക്കുന്നതിലൂടെ നിലവിലുള്ള ഗ്രൂപ്പ് ‘എ’ തസ്തികകള്‍ 4210ല്‍നിന്ന് 4300ലേക്ക് ഉയരും. താഴെ പറയും പ്രകാരമായിരിക്കും മാറ്റങ്ങള്‍. 1. സ്‌പെഷല്‍ ഡി.ജി(എച്ച്.എ.ജി.+ലെവല്‍)യുടെ ഒരു അധിക തസ്തിക. 2. ഇന്‍സ്‌പെക്ടര്‍ ജനറല്‍(എസ്.എ.ജി. ലെവല്‍)മാരുടെ ആകെ പോസ്റ്റുകളില്‍ 11 എണ്ണത്തിന്റെ വര്‍ധന. 3. ഡി.ഐ.ജി./കമാന്‍ഡന്റ്/2-1/സി (ജെ.എ.ജി. ലെവല്‍) തസ്തികകളില്‍ ആകെ 277 എണ്ണത്തിന്റെ വര്‍ധന. 4. ഡെപ്യൂട്ടി കമാന്‍ഡന്റു(എസ്.ടി.എസ്. ലെവല്‍)മാരുടെ ആകെ തസ്തികകളില്‍ 199 എണ്ണത്തിന്റെ കുറവ്.
ജാലിയന്‍ വാലാ ബാഗ് നാഷണല്‍ മെമ്മോറിയല്‍ ആക്റ്റ് 1951 ഭേദഗതി ചെയ്യുന്നതിനു മന്ത്രിസഭയുടെ അനുമതി

ജാലിയന്‍ വാലാ ബാഗ് നാഷണല്‍ മെമ്മോറിയല്‍ ആക്റ്റ് 1951 ഭേദഗതി ചെയ്യുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. തീരുമാനത്തിന്റെ സാരാംശം: ട്രസ്റ്റിമാരുടെ പ്രാതിനിധ്യം ‘ലോക്‌സഭയിലെ അതാതു സമയത്തെ പ്രതിപക്ഷ നേതാവോ പ്രതിപക്ഷ നേതാവ് ഇല്ലാത്തപക്ഷം ഏറ്റവും വലിയ പ്രതിപക്ഷ പാര്‍ട്ടിയുടെ നേതാവോ’ എന്നു ജാലിയന്‍ വാലാ ബാഗ് നാഷണല്‍ മെമ്മോറിയല്‍ ആക്റ്റ് 1951ല്‍ ഭേദഗതി വരുത്തുകയാണ് ഉദ്ദേശ്യം. നേട്ടങ്ങള്‍: നിലവിലുള്ള നിയമപ്രകാരം ഏറ്റവും വലിയ ദേശീയ പാര്‍ട്ടിക്കു പ്രാതിനിധ്യമുണ്ട്. പാര്‍ട്ടി അംഗത്തെ ഒഴിവാക്കുക വഴി ട്രസ്റ്റ് രാഷ്ട്രീയേതരമായി മാറും. പുതിയ ഭേദഗതി ട്രസ്റ്റില്‍ പ്രതിപക്ഷ പാര്‍ട്ടിയുടെ പ്രാതിനിധ്യം ഉറപ്പാക്കുന്നുണ്ട്. പുതിയ ഭേദഗതി ഒരു ട്രസ്റ്റിയെ ഒഴിവാക്കാനും ട്രസ്റ്റിന്റെ പ്രവര്‍ത്തനങ്ങളില്‍ പങ്കാളിയാകാനോ മറ്റെന്തെങ്കിലും കാരണത്താലോ പകരക്കാരനെ ഉള്‍പ്പെടുത്താനും ഗവണ്‍മെന്റിന് അധികാരം നല്‍കുന്നുണ്ട്.
പ്രധാനമന്ത്രി വായുസേനാ ദിനത്തില്‍ വായു സൈനികരെയും, അവരുടെ കുടുംബങ്ങളെയും അഭിവാദ്യം ചെയ്തു

വായുസേനാ ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി വായു സൈനികരെയും, അവരുടെ കുടുംബങ്ങളെയും അഭിവാദ്യം ചെയ്തു. ‘വായുസേനാ ദിനത്തില്‍ കൃതജ്ഞതാ നിര്‍ഭരമായ രാഷ്ട്രം നമ്മുടെ ധീരോദാത്തരായ വ്യോമ സൈനികരെയും, അവരുടെ കുടുംബങ്ങളെയും അഭിവാദ്യം ചെയ്യുന്നു. അവര്‍ നമ്മുടെ ആകാശങ്ങളെ സുരക്ഷിതമായി സംരക്ഷിക്കുന്നുന്നതോടൊപ്പം ദുരന്ത വേളയില്‍ ജനങ്ങളെ സഹായിക്കുന്നതിന് മുന്‍പന്തിയില്‍ ഉണ്ടാകും. ഇന്ത്യന്‍ വ്യോമസേനയില്‍ അഭിമാനമുണ്ട്,’ പ്രധാനമന്ത്രി പറഞ്ഞു.
കിഴക്കന്‍ ഗോദാവരിയിലെ ബോട്ടപകടത്തില്‍ പ്രധാനമന്ത്രി അനുശോചിച്ചു

ആന്ധ്രാ പ്രദേശിലെ കിഴക്കന്‍ ഗോദാവരി ജില്ലയില്‍ ബോട്ട് മറിഞ്ഞുണ്ടായ ജീവഹാനിയില്‍ പ്രധാനമന്ത്രി അനുശോചിച്ചു. ‘ആന്ധ്രാ പ്രദേശിലെ കിഴക്കന്‍ ഗോദാവരി ജില്ലയിലെ ബോട്ട് ദുരന്തത്തില്‍ അതിയായ മനോവേദനയുണ്ട്. അനാഥരായ കുടുംബങ്ങളെ അനുശോചനം അറിയിക്കുന്നു. കാണാതായവരുടെ സുരക്ഷയ്ക്കായി ഞാന്‍ പ്രാര്‍ത്ഥിക്കുന്നു’, പ്രധാനമന്ത്രി പറഞ്ഞു.
യങ് ഫിക്കി ലേഡീസ് ഓര്‍ഗനൈസേഷന്‍ പ്രതിനിധിസംഘം പ്രധാനമന്ത്രിയെ സന്ദര്‍ശിച്ചു

യങ് ഫിക്കി ലേഡീസ് ഓര്‍ഗനൈസേഷന്റെ 25 അഗം പ്രതിനിധിസംഘം പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. സ്ത്രീസംരംഭകത്വം, സ്ത്രീശാക്തീകരണം തുടങ്ങിയ കാര്യങ്ങളെക്കുറിച്ചു സംഘാംഗങ്ങള്‍ പ്രധാനമന്ത്രിയുമായി ചര്‍ച്ച ചെയ്തു. പ്രതിനിധികളുടെ സംശയങ്ങള്‍ക്കു പ്രധാനമന്ത്രി വിശദമായി മറുപടി നല്‍കി. മാലിന്യത്തില്‍നിന്നു സമ്പാദ്യമുണ്ടാക്കാനുള്ള സംരംഭങ്ങള്‍ക്കു സ്വച്ഛ് ഭാരത് വളരെയധികം അവസരങ്ങള്‍ നല്‍കുന്നുവെന്നും പൊതുജനാരോഗ്യത്തിന് ഇതു വളരെയധികം ഗുണം പകരുമെന്നും അദ്ദേഹം വ്യക്തമാക്കി. ജലസംരക്ഷണത്തെക്കുറിച്ചുള്ള ഒരു ചോദ്യത്തിനു മറുപടി നല്‍കവേ, വെള്ളത്തിന്റെ നീതിയുക്തമായ ഉപയോഗത്തിനു നാം ഓരോരുത്തരും ശ്രദ്ധിക്കണമെന്നും തുള്ളിനന പോലുള്ള സങ്കേതങ്ങള്‍ ഉപയോഗപ്പെടുത്തണമെന്നും പ്രധാനമന്ത്രി നിര്‍ദേശിച്ചു. വിദ്യാഭ്യാസം, നൈപുണ്യവികസനം, കല, സംസ്‌കാരം, സ്ത്രീസുരക്ഷ തുടങ്ങിയ വിഷയങ്ങളും ചര്‍ച്ച ചെയ്യപ്പെട്ടു.
ഭായ് തരു സിംഗ് ജിയെ ജയന്തി ദിനത്തില്‍ പ്രധാനമന്ത്രി അനുസ്മരിച്ചു

പ്രധാനമന്ത്രി ശ്രീ നരേന്ദ്ര മോദി ഭായ് തരു സിംഗ് ജിയുടെ ജയന്തി ദിനത്തില്‍ അദ്ദേഹത്തിന് ആദരാഞ്ജലികള്‍ അര്‍പ്പിച്ചു. ഒരു ട്വീറ്റില്‍ പ്രധാനമന്ത്രി പറഞ്ഞു; 'ഭായ് തരു സിംഗ് ജിയെ ജയന്തി ദിനത്തില്‍ അനുസ്മരിക്കുന്നു. വരും തലമുറകള്‍ അദ്ദേഹത്തിന്റെ ധീരത ഒരിക്കലും മറക്കില്ല. സത്യത്തോടും നീതിയോടുമുള്ള അദ്ദേഹത്തിന്റെ അചഞ്ചലമായ പ്രതിബദ്ധത അത്യന്തം പ്രചോദനകരമാണ്.'
ജര്‍മനിയുടെ മുന്‍ ചാന്‍സലര്‍ ശ്രീ. ഹെല്‍മുട്ട് കോളിന്റെ നിര്യാണത്തില്‍ പ്രധാനമന്ത്രി അനുശോചിച്ചു

ജര്‍മനിയുടെ മുന്‍ ചാന്‍സലര്‍ ശ്രീ. ഹെല്‍മുട്ട് കോളിന്റെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘രാഷ്ട്രതന്ത്രജ്ഞനും ജര്‍മനിയുടെ ഏകീകരണത്തിന്റെ ശില്‍പിയും യൂറോപ്പിന്റെ ഏകീകരണത്തിനായി ശക്തമായി നിലകൊണ്ട വ്യക്തിയുമായ ശ്രീ. ഹെല്‍മുട്ട് കോളിന്റെ നിര്യാണത്തില്‍ അനുശോചിക്കുന്നു. 1986ലും 1993ലും ശ്രീ. ഹെല്‍മുട്ട് കോള്‍ ഇന്ത്യ സന്ദര്‍ശിച്ചിട്ടുണ്ട്. ഇന്ത്യ-ജര്‍മനി ബന്ധം മെച്ചപ്പെടുത്തുന്നതിനായി അദ്ദേഹം നല്‍കിയിട്ടുള്ള സംഭാവനകള്‍ വിലപ്പെട്ടതാണ്’, പ്രധാനമന്ത്രി പറഞ്ഞു.
സിവിൽ സർവീസസ് പരീക്ഷയിലെ  ജേതാക്കൾക്ക്‌  പ്രധാനമന്ത്രിയുടെ  അഭിനന്ദനം

യു പി എസ് സി സിവിൽ സർവീസസ് പരീക്ഷ വിജയിച്ചവരെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ട്വീറ്റുകളുടെ ഒരു പരമ്പരയിൽ പ്രധാനമന്ത്രി പറഞ്ഞു; "യു പി എസ് സിസിവിൽ സർവീസസ് പരീക്ഷ വിജയിച്ചവർക്ക് അഭിനന്ദനങ്ങൾ. പൊതു സേവന ത്തിൽ ആവേശകരവും സംതൃപ്തിദായകവുമായ ഒരു ജീവിതം കാത്തിരിക്കുന്നു. നമ്മുടെ രാജ്യത്തിന്റെ യാത്രയുടെ ഒരു പ്രധാന കാലഘട്ടത്തിൽ പരീക്ഷയിൽ വിജയിച്ചവർക്ക് പ്രധാന ഭരണപരമായ ചുമതലകൾ ഉണ്ടായിരിക്കും. യുപിഎസ്‌സി പരീക്ഷ ജയിക്കാത്ത ആ യുവസുഹൃത്തുക്കളോട്, ഞാൻ പറയാൻ ആഗ്രഹിക്കുന്നു- നിങ്ങൾ വളരെ കഴിവുള്ള വ്യക്തികളാണ്. കൂടുതൽ ശ്രമങ്ങൾ നിങ്ങളെ കാത്തിരിക്കുന്നു. അതേസമയം, പര്യവേക്ഷണം ചെയ്യാൻ കാത്തിരിക്കുന്ന വൈവിധ്യമാർന്ന അവസരങ്ങളാൽ ഇന്ത്യ സമ്പന്നമാണ് . നിങ്ങൾ എന്ത് തീരുമാനിച്ചാലും ആശംസകൾ. "
കൃഷിയിലും അനുബന്ധ മേഖലകളിലും സഹകരിക്കുന്നതിനായി വിവിധ രാഷ്ട്രങ്ങളുമായി ധാരണാപത്രങ്ങള്‍ ഒപ്പിടല്‍

കൃഷിയിലും അനുബന്ധ മേഖലകളിലും സഹകരിക്കുന്നതിനായി ഇന്ത്യയും വിവിധ രാഷ്ട്രങ്ങളുമായി ഒപ്പിട്ട ധാരണാപത്രങ്ങള്‍ക്കു മുന്‍കാല പ്രാബല്യത്തോടെ, പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകാരം നല്‍കി. പ്രവര്‍ത്തനശേഷി വര്‍ധിപ്പിക്കാനും ശാസ്ത്രജ്ഞരുടെയും സാങ്കേതികവിദഗ്ധരുടയും സന്ദര്‍ശനങ്ങളിലൂടെ വിജ്ഞാനം കൈമാറുന്നതിനും ധാരണാപത്രങ്ങള്‍ സഹായകമാകും. വകുപ്പിനായി അനുവദിച്ച ഫണ്ടില്‍നിന്നായിരിക്കും ധാരണാപത്രങ്ങള്‍ നടപ്പാക്കാനുള്ള പണം കണ്ടെത്തുക.
പ്രധാനമന്ത്രിയുടെ പലസ്തീന്‍ സന്ദര്‍ശനത്തിനിടെ ഒപ്പുവെക്കപ്പട്ട ധാരണാപത്രങ്ങളും കരാറുകളും

ക്രമ നമ്പര്‍, ധാരണാപത്രത്തിന്റെയോ കരാറിന്റെയോ പേര്, പലസ്തീനു വേണ്ടി ഒപ്പുവെച്ച വ്യക്തി, ഇന്ത്യക്കുവേണ്ടി ഒപ്പുവെച്ച വ്യക്തി, കൈമാറ്റം നടത്തിയ വ്യക്തി എന്ന ക്രമത്തില്‍: 1. മൂന്നു കോടി യു.എസ്. ഡോളര്‍ ചെലവില്‍ ബെത്‌ലഹേം ഗവര്‍ണറേറ്റിലെ ബേട് സബോറില്‍ ഇന്ത്യ-പലസ്തീന്‍ സൂപ്പര്‍ സ്‌പെഷ്യാലിറ്റി ആശുപത്രി നിര്‍മിക്കുന്നതിനായി ഇന്ത്യയും പലസ്തീനും തമ്മിലുള്ള ധാരണാപത്രം. പലസ്തീന്‍ ആരോഗ്യമന്ത്രി ഡോ.ജവാദ് ഒആദ്, സെക്രട്ടറി (ഇ.ആര്‍.) ശ്രീ. ടി.എസ്.തിരുമൂര്‍ത്തി, വിദേശകാര്യ സെക്രട്ടറി ശ്രീ. വിജയ് ഗോഖലെ. 2. 50 ലക്ഷം രൂപ ചെലവില്‍ ഇന്ത്യ-പലസ്തീന്‍ സ്ത്രീശാക്തീകരണ കേന്ദ്രം ‘തുരതി’ സ്ഥാപിക്കുന്നതിനായി ഇന്ത്യയും പലസ്തീനും തമ്മിലുള്ള ധാരണാപത്രം. പലസ്തീന്‍ ദേശീയ സമ്പദ്‌വ്യവസ്ഥാ വകുപ്പു മന്ത്രി ശ്രീമതി അബീര്‍ ഔദേ, സെക്രട്ടറി (ഇ.ആര്‍.) ശ്രീ. ടി.എസ്.തിരുമൂര്‍ത്തി, വിദേശകാര്യ സെക്രട്ടറി ശ്രീ. വിജയ് ഗോഖലെ. 3. 50 ലക്ഷം യു.എസ്. ഡോളര്‍ ചെലവില്‍ രാമല്ലയില്‍ ദേശീയ പ്രിന്റിങ് പ്രസ് സ്ഥാപിക്കുന്നതിനായി ഇന്ത്യയും പലസ്തീനുമായുള്ള ധാരണാപത്രം. ധനകാര്യമന്ത്രിക്കുവേണ്ടി പലസ്തീന്‍ പൊതു പ്രക്ഷേപണ കോര്‍പറേഷന്‍, ഔദ്യോഗിക മാധ്യമ വകുപ്പു മന്ത്രി ശ്രീ. അഹമ്മദ് അസ്സാഫ്, സെക്രട്ടറി (ഇ.ആര്‍.) ശ്രീ. ടി.എസ്.തിരുമൂര്‍ത്തി, വിദേശകാര്യ സെക്രട്ടറി ശ്രീ. വിജയ് ഗോഖലെ. 4. പത്തു ലക്ഷം യു.എസ്. ഡോളര്‍ ചെലവില്‍ മുതല്‍ത് അല്‍ ഷുഹദ ഗ്രാമത്തില്‍ സ്‌കൂള്‍ നിര്‍മാണത്തിനായി ഇന്ത്യ-പലസ്തീന്‍ ധാരണാപത്രം. പലസ്തീന്‍ വിദ്യാഭ്യാസ, ഉന്നത വിദ്യാഭ്യാസ വകുപ്പു മന്ത്രി ഡോ. സാബ്രി സായ്ദാം, സെക്രട്ടറി (ഇ.ആര്‍.) ശ്രീ. ടി.എസ്.തിരുമൂര്‍ത്തി, വിദേശകാര്യ സെക്രട്ടറി ശ്രീ. വിജയ് ഗോഖലെ. 5. പലസ്തീനിലെ റ്റൂബാസ് ഗവര്‍ണറേറ്റിലെ തമൂണ്‍ ഗ്രാമത്തില്‍ 11 ലക്ഷം യൂ.എസ്. ഡോളര്‍ ചെലവില്‍ സ്‌കൂള്‍ നിര്‍മിക്കുന്നതിനായുള്ള ഇന്ത്യ-പലസ്തീന്‍ ധാരണാപത്രം. പലസ്തീന്‍ വിദ്യാഭ്യാസ, ഉന്നത വിദ്യാഭ്യാസ വകുപ്പു മന്ത്രി ഡോ. സാബ്രി സായ്ദാം, സെക്രട്ടറി (ഇ.ആര്‍.) ശ്രീ. ടി.എസ്.തിരുമൂര്‍ത്തി, വിദേശകാര്യ സെക്രട്ടറി ശ്രീ. വിജയ് ഗോഖലെ. 6. അബു ദീസിലുള്ള ജവഹര്‍ലാല്‍ നെഹ്രു ഫോര്‍ ബോയ്‌സ് കേന്ദ്രം കെട്ടിടത്തിന് അടുത്ത നില നിര്‍മിക്കുന്നതിനായി രണ്ടര ലക്ഷം യു.എസ്. ഡോളര്‍ സഹായം നല്‍കുന്നതിനായി ഇന്ത്യയും പലസ്തീനും തമ്മിലുള്ള ധാരണാപത്രം. പലസ്തീന്‍ വിദ്യാഭ്യാസ, ഉന്നത വിദ്യാഭ്യാസ വകുപ്പു മന്ത്രി ഡോ. സാബ്രി സായ്ദാം, സെക്രട്ടറി (ഇ.ആര്‍.) ശ്രീ. ടി.എസ്.തിരുമൂര്‍ത്തി, വിദേശകാര്യ സെക്രട്ടറി ശ്രീ. വിജയ് ഗോഖലെ.
ഇന്ത്യയും അന്താരാഷ്ട്ര സൗരോര്‍ജ്ജ സഖ്യവും തമ്മില്‍ ഒപ്പുവെച്ച കരാറിന് കേന്ദ്ര മന്ത്രിസഭയുടെ അംഗീകാരം

ഇന്ത്യയും അന്താരാഷ്ട്ര സൗരോര്‍ജ്ജ സഖ്യവും തമ്മില്‍ ആസ്ഥാന കരാറില്‍ ആതിഥേയ രാഷ്ട്രം എന്ന നിലയില്‍ ഏര്‍പ്പടുന്നതിനും കരാറില്‍ ഒപ്പുവെക്കുന്നതിന് വിദേശകാര്യ മന്ത്രാലയത്തെ ചുമതലപ്പെടുത്തുന്നതിനും പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം മുന്‍കാല പ്രാബല്യത്തോടെ അംഗീകാരം നല്‍കി. കഴിഞ്ഞ മാസം 26 നാണ് (26 മാര്‍ച്ച് 2018) കരാര്‍ ഒപ്പുവെച്ചത്. ഇന്ത്യയും അന്താരാഷ്ട്ര സൗരോര്‍ജ്ജ സഖ്യവും തമ്മിലുള്ള പ്രവര്‍ത്തന സംവിധാനത്തിന് വ്യവസ്ഥാപിത രൂപം നല്‍കാന്‍ ഈ കരാര്‍ സഹായിക്കും. ഗവണ്‍മെന്റുകള്‍ തമ്മിലുള്ള അന്താരാഷ്ട്ര സംഘടനയിലേയ്ക്കുള്ള ഐ.എസ്.എ. യുടെ സുഗമമായ പരിവര്‍ത്തനത്തിന് ഇത് വഴിയൊരുക്കും. അന്താരാഷ്ട്ര സൗരോര്‍ജ്ജ സഖ്യത്തിലെ അംഗങ്ങളായ ഇന്ത്യയടക്കമുള്ള രാജ്യങ്ങളില്‍ സൗരോര്‍ജ്ജ സാങ്കേതിക വിദ്യയുടെ വികസനത്തിനും വ്യാപനത്തിനും ഇതു വഴി തെളിക്കും.
സംയോജിത ഊര്‍ജ്ജ വികസന പദ്ധതിക്ക് തുടക്കമിട്ടു.

സംയോജിത ഊര്‍ജ്ജ വികസന പദ്ധതി (IPDS) പ്രധാനമന്ത്രി ശ്രീ. നരേന്ദ്ര മോദി വാരാണാസിയില്‍ ഉദ്ഘാടനം ചെയ്തു. വിവിധ റോഡ് – ഊര്‍ജ്ജ വികസന പദ്ധതികള്‍ക്ക് തറക്കല്ലിട്ട അദ്ദഹം റിമോട്ട് സംവിധാനം വഴി ബനാറസ് ഹിന്ദു സര്‍വ്വകലാശാലയിലെ ട്രോമാ കെയര്‍ സെന്ററിന്റെയും രാംനഗര്‍ പോസ്റ്റ് ഓഫീസില്‍ ട്രെയിന്‍ റിസര്‍വേഷന്‍ സൗകര്യത്തിന്റെയും ഉദ്ഘാടനം നിര്‍വഹിച്ചു. പണ്ട് കാലം മുതല്‍ക്കേ ഇന്ത്യയ്ക്ക് ജ്ഞാനത്തിന്റെ പ്രകാശം ചൊരിഞ്ഞിരുന്ന വാരാണസി, ഇന്ന് സംയോജിത വൈദ്യുതി പദ്ധതിയുടെ (IPDS) ഉദ്ഘാടനത്തിലൂടെ പ്രതീക്താമകമായി രാജ്യത്തിനൊട്ടാകെ ഊര്‍ജ്ജത്തിന്റെ പ്രകാശം പരത്തുകയാണെന്ന് പ്രധാനമന്ത്രി പറഞ്ഞു. വൈദ്യുതി – ആരോഗ്യ പദ്ധതികള്‍ തുടങ്ങി ഇന്നത്തെ ചടങ്ങിന്റെ എല്ലാ ഘടകങ്ങളും വികസനം ലക്ഷ്യമിട്ടുള്ളതാണെന്ന് അദ്ദേഹം പറഞ്ഞു. ഒപ്പം തീര്‍ത്ഥാടകരേയും വിനോദ സഞ്ചാരികളേയും ലക്ഷ്യം വച്ചുള്ളവയും. പൈതൃക നഗരമായ വാരാണസിയുടെ പദവിക്ക് ചേരുംവിധം ഇവിടത്തെ പഴക്കം ചെന്ന വൈദ്യുതി വിതരണ ശൃഖലയെ IPDS ലൂടെ നവീകരിക്കുമെന്നും പ്രധാനമന്ത്രി പറഞ്ഞു. സ്വാതന്ത്ര്യത്തിന്റെ 75-ാം വാര്‍ഷികമായ 2022 ഓടെ സ്വാതന്ത്ര്യ സമര സേനാനികളുടെ സ്വപ്നം പൂവണിയിക്കേണ്ടതുണ്ടെന്ന് പറഞ്ഞ പ്രധാനമന്ത്രി, രാജ്യത്തുടനീളം എല്ലാവര്‍ക്കും മുഴുവന്‍ സമയവും വൈദ്യുതി ലഭ്യമാക്കുകയെന്നതാണ് അതിന്റെ പ്രധാന ഘടകങ്ങളില്‍ ഒന്നാണെന്ന് ചൂണ്ടിക്കാട്ടി. ഈ ദൗത്യത്തിന് എല്ലാവിധ ആശിര്‍വാദങ്ങളും നേരാന്‍ അദ്ദേഹം വാരാണസിയിലെ ജനങ്ങളോടഭ്യര്‍ത്ഥിച്ചു. വാരാണസിയിലെ സ്ത്രീകളടക്കമുള്ള യുവജനങ്ങള്‍ തന്റെ സ്വഛ്ഭാരത് ആഹ്വാനത്തോട് നന്നായി പ്രതികരിച്ചതിന്റെ പ്രതിഫലനം നഗരത്തില്‍ ദൃശ്യമാണെന്ന് പ്രധാനമന്ത്രി പറഞ്ഞു. ഉത്തര്‍പ്രദേശിലെ ശിക്ഷാ മിത്രയുമായി ബന്ധപ്പെട്ട് പ്രശ്‌നങ്ങളെക്കുറിച്ച് പരാമര്‍ശിക്കുന്ന കോടതി ഉത്തരവ് വന്നാലുടന്‍, ഇവിടെത്തെ എം.പി. എന്ന നിലയില്‍ താന്‍ തന്നെ ഇക്കാര്യം സംസ്ഥാന ഗവണ്‍മെന്റുമായി ചര്‍ച്ച ചെയ്യുമെന്ന് ശ്രീ. നരേന്ദ്ര മോദി പറഞ്ഞു. സാമ്പത്തിക വളര്‍ച്ചയിലും തൊഴില്‍ ഉദ്പാദനത്തിലും പൊതു സ്വകാര്യ മേഖലകളെയെന്നപോലെ ചെറുകിട ഇടത്തരം സംരംഭകരും പ്രധാന ഭാഗമാണെന്നു പറഞ്ഞ പ്രധാനമന്ത്രി, മുദ്രാ ബാങ്ക്, നൈപുണ്യ വികസനം തുടങ്ങിയ സംരംഭങ്ങള്‍ വഴി അവയെ സഹായിക്കുന്നതിനാണ് ശ്രദ്ധ കേന്ദീകരിച്ചിട്ടുള്ളതെന്ന് വ്യക്തമാക്കി. ഉത്തര്‍പ്രദേശ് ഗവര്‍ണര്‍ ശ്രീ. റാം നായിക്ക് ഊര്‍ജ്ജ സഹമന്ത്രി (സ്വതന്ത്ര ചുമതല) ശ്രീ. പിയൂഷ് ഗോയല്‍ എന്നിവരും ചടങ്ങില്‍ സന്നിഹിതരായിരുന്നു.
വിയറ്റ്‌നാം പ്രതിരോധമന്ത്രി ജനറല്‍ ങോ സുവാന്‍ ലിച് പ്രധാനമന്ത്രിയെ സന്ദര്‍ശിച്ചു

വിയറ്റ്‌നാം പ്രതിരോധമന്ത്രി ജനറല്‍ ങോ സുവാന്‍ ലിച് പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ഉഭയകക്ഷിബന്ധം സമഗ്രവും തന്ത്രപ്രധാനവുമായ പങ്കാളിത്തത്തിലേക്ക് ഉയര്‍ത്തപ്പെടുന്നതിലേക്കു നയിച്ച തന്റെ 2016 സെപ്റ്റംബറിലെ വിയറ്റ്‌നാം സന്ദര്‍ശനം പ്രധാനമന്ത്രി താല്‍പര്യപൂര്‍വം അനുസ്മരിച്ചു. കിഴക്കന്‍ നാടുകളെ ഉദ്ദേശിച്ചുള്ള ഇന്ത്യയുടെ നയത്തിന്റെ ഒരു പ്രധാന കേന്ദ്രമാണ് വിയറ്റ്‌നാമെന്ന് അദ്ദേഹം പറഞ്ഞു. ഉഭയകക്ഷി പ്രതിരോധ സഹകരണത്തിലുണ്ടായ പുരോഗതിയെക്കുറിച്ച് ജനറല്‍ ങോ സുവാന്‍ ലിച് പ്രധാനമന്ത്രിയോടു വിശദീകരിച്ചു. പ്രതിരോധരംഗത്ത് ഇന്ത്യയും വിയറ്റ്‌നാമും തമ്മില്‍ പരസ്പരം സഹായകവും ദീര്‍ഘകാലീനവുമായ ബന്ധം നിലനില്‍ക്കുന്നുണ്ടെന്നു വ്യക്തമാക്കിയ പ്രധാനമന്ത്രി, പ്രതിരോധ ബന്ധം ശക്തിപ്പെടുത്താനുള്ള ഇന്ത്യയുടെ പ്രതിജ്ഞാബദ്ധത ആവര്‍ത്തിക്കുകയും ചെയ്തു. ഇന്ത്യയും വിയറ്റ്‌നാമും തമ്മിലുള്ള അടുത്ത ബന്ധം മേഖലയുടെ സുസ്ഥിരതയ്ക്കും സുരക്ഷയ്ക്കും അഭിവൃദ്ധിക്കും സഹായകമാകുമെന്നും പ്രധാനമന്ത്രി പറഞ്ഞു.